עשה זאת שוב: דונלד טראמפ הצליח הלילה (ד') לנצח גם במדינת נבדה במסגרת הפריימריז במפלגה הרפובליקנית על המועמדות לנשיאות. כל כלי התקשורת בארה"ב העריכו במדגמים שלהם כי טראמפ צלח גם את המבחן הזה.
מספירה ראשונית של הקולות כבר מסתמן ניצחון מוחץ לטראמפ שעומד על 42%. כמו כן, מסתמן שמרקו רוביו ניצב במקום השני עם 24%, אך נראה שיש קרב צמוד בין רוביו לטד קרוז על המקום השני.
טראמפ הגיע עם רוח גבית מדרום קרוליינה שם ניצח בהפרש גדול יחסית, עם יותר מ-32% מהקולות. אף שתושבי נבדה מהווים פחות מאחוז מאוכלוסיית ארצות הברית היה מדובר במבחן חשוב לטראמפ.
הנתונים שהתקבלו ממדגמי הכניסה בישרו טובות למחנה טראמפ. 61% מהנשאלים אמרו שהם רוצים נשיא "אאוטסיידר" ו-57% אמרו שהם כועסים על הממשל האמריקאי. כשבעה מכל עשרה נשאלים אמרו שהם החליטו עבור מי להצביע כבר לפני שבוע ויותר. בהתחשב בכך שהסקרים הראו בשבועות האחרונים תמיכה רחבה לאיל הנדל"ן בנבדה, זו היתה ראיה נוספת לכך שצפוי לו ערב מוצלח.
נבדה היוותה מבחן גם למנגנון המפלגתי הרפובליקני. בכירי המפלגה שלא הפנימו שמיליארדר מניו יורק הוא בעל הסיכויים הגבוהים ביותר לייצג אותם בבחירות לנשיאות, התעוררו אחרי ניצחונו בדרום קרוליינה. בתגובה רבים מהם החלו להתייצב מאחורי מרקו רוביו, שמסתמן כמועמד הממסדי - על חשבון איש מפלגת התה, טד קרוז.
בינתיים במפלגה הדמוקרטית ברני סנדרס והילרי קלינטון השיבו על שאלות של תושבי דרום קרוליינה במשדר של רשת CNN. מזכירת המדינה לשעבר הצליחה להתחמק באלגנטיות משאלה על הופעתה של ביונסה בסופרבול, והסנאטור מוורמונט רמז שדונלד טראמפ פעל ממניעים גזעניים כשטען שברק אובמה לא נולד בארצות הברית. אך קלינטון וסנדרס נמנעו מלתקוף אחד את השני, או כפי שהסביר את זה סנדרס: "בכל זאת, אנחנו לא רפובליקנים".